Vec T‑855/16
Fertisac, SL
proti
Európskej chemickej agentúre
„REACH – Poplatok za registráciu látky – Zníženie pre MSP – Preskúmanie vyhlásenia o veľkosti podniku zo strany ECHA – Rozhodnutie, ktorým sa ukladá administratívny poplatok – Odporúčanie 2003/361/ES – Prekročenie finančných stropov – Pojem ‚prepojené podniky‘“
Abstrakt – Rozsudok Všeobecného súdu (prvá komora) zo 7. marca 2018
1.      Žaloba o neplatnosť – Akty, ktoré možno napadnúť žalobou – Pojem – Akty so záväznými právnymi účinkami – Faktúra pripojená k rozhodnutiu Európskej chemickej agentúry (ECHA), ktorým sa odmieta zníženie poplatku stanovené pre malé a stredné podniky a ukladá sa administratívny poplatok – Zahrnutie
(Článok 263 ZFEÚ; nariadenie Európskeho parlamentu a Rady č. 1907/2006)
2.      Žaloba o neplatnosť – Právomoc súdu Únie – Žalobné návrhy na to, aby sa žalobkyni, ktorá žiada o zníženie poplatku od Európskej chemickej agentúry (ECHA), priznalo postavenie malého a stredného podniku – Neprípustnosť
(Články 263, 264 a 266 ZFEÚ; nariadenie Európskeho parlamentu a Rady č. 1907/2006)
3.      Aproximácia právnych predpisov – Registrácia, hodnotenie a schvaľovanie chemických látok – Nariadenie REACH – Poplatky a platby, ktoré sa majú zaplatiť Európskej chemickej agentúre (ECHA) – Zníženie poplatku priznané malým a stredným podnikom – Určenie veľkosti podniku – Kritériá súvisiace s počtom zamestnancov a finančnými charakteristikami – Kumulatívna povaha
(Nariadenie Európskeho parlamentu a Rady č. 1907/2006, článok 6 ods. 4; nariadenie Komisie č. 340/2008; odporúčanie Komisie 2003/361, bod 4 odôvodnenia a príloha, článok 2 ods. 1 a článok 4 ods. 2)
1.      Aktmi, ktoré možno napadnúť žalobou o neplatnosť, sú len opatrenia s právne záväznými účinkami, ktoré môžu zasiahnuť do záujmov žalobcu tým, že podstatne zmenia jeho právne postavenie. Okrem toho pri rozhodovaní, či je možné akt, ktorého zrušenie sa navrhuje, napadnúť žalobou, treba prihliadať na jeho obsah, keďže forma, v ktorej bol prijatý, je v zásade irelevantná.
Tak je to aj v prípade faktúr pripojených k rozhodnutiu, ktorým Európska chemická agentúra (ECHA) uložila žiadateľovi o registráciu látky povinnosť zaplatiť zvyšok poplatku, ktorý sa uplatňuje pre veľké podniky, ako aj administratívny poplatok, pričom sumy zodpovedajúce týmto dvom položkám boli uvedené vo faktúrach. Vo všeobecnosti sa totiž prílohy považujú za súčasť dokumentu, ku ktorému sú pripojené, a v dôsledku toho je normatívna sila, ktorá je im priznaná, totožná s normatívnou silou, ktorú majú ustanovenia hlavnej časti tohto dokumentu. Nič neoddeľuje uvedené rozhodnutie od faktúr, ktoré spoločne tvoria jeden právny akt zložený z dvoch častí, a to z časti, ktorú tvorí správne rozhodnutie (samotné rozhodnutie), a z časti, ktorú tvorí vyúčtovanie (pripojené napadnuté faktúry), pričom tento jeden právny akt vyjadruje konštatovanie ECHA, že dôkazy požadované v právnych predpisoch neboli predložené, a jej úmysel vyvodiť z toho dôsledky uložením finančných záväzkov voči žiadateľovi. Tento jeden právny akt vyvoláva záväzné právne účinky spôsobilé ovplyvniť záujmy žiadateľa tým, že podstatným spôsobom mení jeho právne postavenie, pretože sa naň nevzťahuje znížený poplatok uplatniteľný na malé a stredné podniky a musí zaplatiť zostatok poplatku, ktorý sa uplatňuje na veľké podniky, ako aj administratívny poplatok stanovený právnou úpravou za takýchto okolností.
(pozri body 18 – 21, 25 – 27)
2.      Ak sa súd Únie zaoberá návrhom podaným proti poplatku a administratívnemu poplatku, ktorý Európska chemická agentúra (ECHA) žiada od podniku, v dôsledku chyby v súvislosti s vyhlásením o jeho veľkosti, nemôže rozhodnúť o kvalifikácii tohto podniku ako malého a stredného podniku, pretože takéto vyhlásenie by znamenalo, že nahrádza ECHA v rozpore s článkami 263 ZFEÚ, 264 ZFEÚ a 266 ZFEÚ.
(pozri bod 31)
3.      Pozri text rozhodnutia.
(pozri body 42, 49, 50, 52)